Oppositio syyttää vallankaappauksesta ja arvostelee presidentti Maduroa diktatuurista.

Venezuelan oppositiojohtoiselta parlamentilta on otettu sen toimivalta, maan korkein oikeus on ottanut lainsäädäntövallan itselleen. Kyseessä on viimeisin käänne opposition ja presidentti Maduron välisessä valtataistelussa, ja useat syyttävät presidentti Nicolas Maduron hallintoa vallankaappauksesta.

– Niin pitkään kun parlamentti jatkaa oikeuden halventamista, parlamentaarista valtaa käyttää perustuslaillinen kamari tai muu valitsemamme toimija, ilmoitti Maduroa kannattava korkein oikeus päätöksessään.

– Tämä on askel kohti Venezuelan demokratian hajottamista, vastasi oppositio tiedotteessaan.

Korkein oikeus oli jo aikaisemmin julistanut parlamentin kaikki päätökset mitättömiksi siihen asti, kunnes se suostuu erottamaan kolme vaalivilpistä epäiltyä kansanedustajaa.Tähän asti oikeus ei ollut kuitenkaan suoraan ottanut parlamentin toimivaltaa.

Venezuela on riippuvainen öljynviennistä ja öljyn maailmanmarkkinahinnan lasku on rokottanut valtion tuloja rajusti. Parlamentti on vastustanut valtion öljy-yhtiön osien myyntiä. Keskiviikkona korkein oikeus myönsi presidentti Madurolle valtuudet öljyhankkeiden toteuttamiseen ilman parlamentin hyväksyntää.

Korkeimman oikeuden toimet keräävät kritiikkiä

Yhdysvalltain ulkoministeriö on tuominnut Venezuelan korkeimman oikeuden toimet ja kutsuu niitä ”vakavana takaiskuna Venezuelan demokratialle”.

Peru kutsui torstaina suurlähettiläänsä pois Venezuelasta ja tuomitsi Venezuelan korkeimman oikeuden päätöksen. Perun ulkoministeri kertoi myös aloittaneensa neuvottelut Amerikan valtioiden järjestön OAS:n jäsjenvalitoiden kanssa demokratian säilyttämisestä Venezuelassa.

Myös Meksiko tuomitsi tapahtumat ja sanoi jatkavansa yhteistyötä Venezuelan hallituksen ja kansan kanssa ”demokraattisen järjestyksen palauttamiseksi”.

_Lähde: Reuters _